Gråspurvene må være glade denne vinter. For i Nordjylland fyrer vi for dem, i sådan en grad, at de hverken behøver søge ly for vind eller vejr. Rigtig mange af os har nemlig termostater på vores radiatorer, som er mere end 23 år gamle. Og ved sammenligning med de nye intelligente og elektroniske termostater, kan det betyde et merforbrug i varme på 23 procent. Tallene kommer fra en undersøgelse lavet af YouGov for Danfoss og viser at nordjyderne er de danskere, der har været mindst villige til at lade deres termostater udskifte. Faktisk har 31 procent af nordjyderne stadig termostater på 23 år eller mere. I region Sjælland er det tal blot 20 procent. På landsplan er det kun seks procent af de danske husstande, der er udstyret med overvejende elektroniske termostater, som ifølge Danfoss ellers ville kunne tjene sig selv ind på tre år. Den resterende gruppe danskere har traditionelle termostater på mindre end 23 år.

Referat:
På næsten hver tredje nordjyske radiator sidder utidssvarende termostater - vi går glip af kæmpe besparelse.